**Dôvodová správa**

**A. Všeobecná časť**

Vládny návrh zákona, ktorým sa mení a dopĺňa zákon č. 544/2010 Z. z. o dotáciách v pôsobnosti Ministerstva práce, sociálnych vecí a rodiny Slovenskej republiky v znení neskorších predpisov sa predkladá ako iniciatívny materiál.

Vláda Slovenskej republiky sa vo svojom programovom vyhlásení na roky 2020 – 2024 zaviazala podporovať rodinu, ako základnú bunku spoločnosti a hlavnú nositeľku základných ľudských, kultúrnych, sociálnych, občianskych a duchovných hodnôt. Podporu rodiny vníma vláda Slovenskej republiky ako prioritný nástroj na riešenie problematiky nepriaznivého demografického vývoja. Z uvedeného dôvodu je potrebné prispôsobovať sociálnu a rodinnú politiku štátu podpore rodiny a jednotlivé navrhované opatrenia efektívne a adresne cieliť na konkrétne okruhy subjektov pre dosiahnutie stanovených cieľov v oblasti podpory rodiny.

Predloženým návrhom sa s cieľom utvoriť podmienky na podporu prorodinných aktivít dopĺňajú do dotačného mechanizmu Ministerstva práce, sociálnych vecí a rodiny Slovenskej republiky nové dotačné tituly, a to dotácia na podporu plnenia funkcií rodiny a dotácia na podporu dobrovoľníckej činnosti. Aj keď doterajšie dotačné tituly umožňovali čiastočne podporovať aktivity preventívneho, resp. podporného charakteru zamerané na rodiny, novým druhom dotácie sa navrhuje podporu vyslovene zacieliť na rodinu, a to nezávisle na tom, či ide o rodinu vznikajúcu, rodinu s maloletým dieťaťom, starým rodičom, či zdravotne znevýhodneným členom rodiny. Popri rôznych opatreniach finančného i nefinančného charakteru rôznych systémov sociálneho zabezpečenia je totiž potrebné aj prostredníctvom doplnkových, dotačných zdrojov podporovať najmä rozvoj aktivít zameraných na posilnenie rodiny, podporu plnenia funkcií rodiny a tvorbu prorodinnej atmosféry v spoločnosti.

Navrhuje sa, aby prostredníctvom nového druhu dotácie mohli byť (v maximálnej sume dotácie vo výške 10 000 €, v prípade utvárania priestoru na podporu socializácie a inklúzie detí formou detských ihrísk v maximálnej výške 50 000€) podporené preventívne aktivity, ako napríklad preventívne programy, tréningy a osveta zamerané na plnenie funkcií rodiny, na zvyšovanie citlivosti verejnosti k závažným rodinným témam, na predchádzanie negatívnym javom v rodine, ako aj aktivity zamerané na posilňovanie medzigeneračných vzťahov v rodine, budovanie svojpomocných skupín, či edičné činnosti, ktoré s týmito preventívnymi resp. podpornými aktivitami súvisia.

Dobrovoľníctvo je významným prvkom zvyšujúcim kvalitu, humanizáciu a efekt poskytovaných sociálnych služieb a ďalších opatrení v sociálnej oblasti a v oblasti rovnosti žien a mužov a rovnosti príležitosti. Návrhom na doplnenie nového druhu dotácie na podporu dobrovoľníckej činnosti (v maximálnej výške 5 000 €) ministerstvo súčasne reaguje na úlohu B. 9 uznesenia vlády SR č. 360/2019 k Akčnému plánu Koncepcie rozvoja občianskej spoločnosti na Slovensku na roky 2019 – 2020 (do 31. decembra 2020 pripraviť návrh mechanizmu priamej štátnej podpory dobrovoľníckych programov za účelom podpory dobrovoľníctva v rôznych oblastiach) za svoju pôsobnosť.

Súčasťou zmien a doplnení zákona o dotáciách je aj zmena dotácie na podporu rodovej rovnosti. Vzhľadom na navrhované rozšírenie a precizovanie účelu dotácie sa navrhuje aj zmena názvu dotačného titulu tak, aby samotný názov dotácie korešpondoval s účelom dotácie, resp. ho neprimerane nezužoval.

Predložený vládny návrh zákona bude mať pozitívny vplyv na manželstvo, rodičovstvo a rodinu. Sledované vybrané vplyvy navrhovaného opatrenia podľa Jednotnej metodiky na posudzovanie vybraných vplyvov sú zhodnotené v priloženej doložke vybraných vplyvov, v analýze vplyvov na rozpočet verejnej správy a v analýze sociálnych vplyvov.

Vládny návrh zákona je v súlade s Ústavou Slovenskej republiky, ústavnými zákonmi a nálezmi Ústavného súdu Slovenskej republiky a zákonmi, ako aj s medzinárodnými zmluvami, ktorými je Slovenská republika viazaná a súčasne je v súlade s právom Európskej únie.